Na temelju članka 35. stavak 1. točka 2. u svezi članka 19. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 106/03, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19), Članka 289. Zakona o socijalnoj skrbi („Narodne novine“ broj 18/22, 46/22 i 119/22), Odluke o socijalnoj skrbi („Službeni glasnik Općine Selca“ broj 06/13 i 02/22) i članka 30. Statuta Općine Selca (“Službeni glasnik Općine Selca“ broj 4/18), Općinsko vijeće Općine Selca na 10. sjednici održanoj dana 22. prosinca 2022. godine, donosi

**Program javnih potreba socijalne skrbi u Općini Selca za 2023. godinu**

Članak 1.

Programom javnih potreba socijalne skrbi Općine Selca za 2023. godinu osigurava se zaštita i pomaganje ugroženih i nemoćnih osoba, osoba s invaliditetom i/ili drugih osoba koje same ili uz pomoć članova obitelji ne mogu zadovoljiti svoje potrebe zbog nepovoljnih osobnih, gospodarskih, socijalnih i drugih okolnosti. Cilj Programa socijalne skrbi je podizanje općeg životnog standarda građana i njihovih obitelji, osiguravanje potrebnih sredstava za život i pružanje usluga pojedincima koji se uslijed društvenih ili prirodnih uzroka nalaze u posebnom stanju potrebe za društvenom pomoći.

Općina Selca će aktivnosti na planu socijalne skrbi ostvarivati putem ovog Programa kroz koji će odrediti mjere i oblike socijalne skrbi, te kategorije korisnika, a prema mogućnostima i sredstvima planiranim u Proračunu za 2023. godinu.

Program je sastavljen iz dva dijela:

- prvi dio se odnosi na prikaz aktivnosti Općine Selca na planu socijalne skrbi tijekom 2023. godine,

- a u drugom dijelu izloženi su kriteriji i postupak za ostvarivanje prava na socijalnu skrb. Izdaci za jednokratnu novčanu pomoć i pomoć za novorođenu djecu osiguravaju se u programu novčane pomoći, osnovni račun Proračuna Općine Selca, broj 37212 i 37217.

Sredstva za realizaciju ovog Programa za 2023. godinu utvrđuju se u sveukupnom iznosu od **110.000** EUR i to kako slijedi:

Članak 2.

1. Program javnih potreba socijalne skrbi za 2023. godinu obuhvaća:

|  |  |  |
| --- | --- | --- |
| Red.br. | Konto / Opis | Plan za 2023. |
| **1.** | **Prava iz socijalne skrbi** | **3.000** |
| 1.1. | Pomoć za podmirenje tr. stan. | 3.000,00 |
| **2.** | **Posebni oblici pomoći** | **54.000** |
| 2.1. | Pomoć za novorođenčad | 20.000 |
| 2.2. | Stipendije i školarine | 20.000 |
| 2.3. | Školski udžbenici | 7.000 |
| 2.4. | Jednokratne novčane pomoći | 5.000 |
| 2.5. | Pomoć soc. ugr. učenicima / stud. | 2.000 |
| **3.** | **Subv. troškova pomoći u kući** | **3.000** |
| **4.** | **Program zapošljavanja žena u općini Selca „Zaželi“** | **40.000** |
| **5.** | **Tek. donacije hum. udrugama** | **10.000** |
| 4.1. | Crveni križ | 5.000 |
| 4.2. | Ostale hum. udruge | 5.000 |

Članak 3.

II. Kriteriji i postupak dodjele socijalne pomoći

- **Jednokratna novčana pomoć** može se odobriti samcu ili obitelji koji zbog trenutačnih okolnosti (školovanja djeteta, bolesti ili smrti člana obitelji, elementarnih nepogoda i slično), prema ocjeni Općinskog načelnika, nisu u mogućnosti djelomično ili u cijelosti zadovoljiti osnovne životne potrebe.

**Pravo na jednokratnu novčanu pomoć** i iznos pomoći na zahtjev podnositelja, u svakom pojedinom slučaju utvrđuje svojim zaključkom Općinski načelnik, s time da najveći iznos jednokratne pomoći za pojedinca ili obitelj ne može iznositi više od 400 EUR godišnje.

**- Pomoć za novorođenu djecu –** „Za svako novorođeno dijete, posvojeno dijete ili dijete koje je primljeno na skrbništvo u obitelji, a koje ima prijavljeno prebivalište na području Općine Selca i čiji barem jedan roditelj prije rođenja djeteta ima prijavljeno prebivalište na području Općine Selca i stvarno je boravio na području Općine Selca najmanje 6 mjeseci u godini prije rođenja djeteta, te ako drugi roditelj (ukoliko ga ima) prijavi boravak na području Općine Selca najkasnije tri mjeseca nakon rođenja, posvojenja ili početka skrbništva djeteta, isplatit će se iznos od najmanje 398 EUR, na osnovi zahtjeva prema Općini Selca i uz dostavu potrebne dokumentacije.

Isplaćena sredstva korisnici su dužni vratiti Općini Selca ukoliko se djetetu u roku od 10 godina od dana rođenja promijeni prebivalište odnosno ukoliko dijete i bar jedan roditelj stvarno ne borave na području Općine Selca. Stvarno boravljenje podrazumijeva življenje i rad tokom cijele godine na području Općine Selca.“

Rodiljne naknade se isplaćuju u iznosu od:

- 665 EUR za prvo dijete u obitelji,

- 930 EUR za drugo dijete u obitelji,

- 1.328 EUR za treće dijete u obitelji,

- 1.990 EUR za četvrto i svako sljedeće dijete u obitelji.

Članak 4.

Raspored sredstava iz članka 2. ovog Programa vršit će se temeljem Odluka Općinskog načelnika, ugovora i Rješenja Jedinstvenog upravnog odjela o priznavanju prava iz socijalne skrbi predviđenih Odlukom o socijalnoj skrbi („Službeni glasnik Općine Selca“ broj 06/13 i 02/22).

Članak 4.

Ovaj Program objavit će se u „Službenom glasniku Općine Selca“, a stupa na snagu 1. siječnja 2023. godine.

KLASA: 551-06/22-01/0016

URBROJ: 2181/47-01-01/22-01

Selca, 22. prosinca 2022.g.

PREDSJEDNIK OPĆINSKOG VIJEĆA

Marčelo Štambuk, dr.med., v.r.